Drie bewaarders by PE-tronk aangevalArgieffoto Drie tronkbewaarders by die St Albans- korrektiewe sentrum in Port Elizabeth is Donderdag deur gevangenes met skerp voorwerpe aangeval. Singabakho Nxumalo, woordvoerder van die departement van korrektiewe dienste, het gesê die voorval het omstreeks 11:30 plaasgevind toe beamptes besig was om deure te sluit ná verpligte oefeninge waaraan oortreders daagliks moet deelneem. “Al drie beamptes het mediese behandeling ontvang en is in ŉ stabiele toestand. Die departement sal seker maak dat hulle die beste behandeling ontvang en ons wens hulle ŉ spoedige beterskap toe,” het Nxumalo bygevoeg. Alhoewel die betrokke gevangenes geïdentifiseer is, sal ŉ interne ondersoek gedoen word om verdere besonderhede te bepaal. “Die voorval is by die Suid-Afrikaanse Polisiediens aangemeld sodat ŉ strafregtelike saak kan volg.” Nxumalo het gesê dit is duidelik ŉ geval van “boewery” en sal nie geduld word nie. “Dit word ten sterkste veroordeel. Die departement sal geen steen onaangeroer laat om seker te maak dat alle betrokke partye aangekeer word en die gereg sy gang gaan nie. Die departement sal die gedrag van oortreders verder monitor en van enige elemente ontslae raak wat veiligheid in ons sentra bedreig kragtens die Wet op Korrektiewe Dienste.” Die African News Agency (ANA) het berig die drie beamptes is in ŉ enkele sel deur ses gevangenes aangeval. Die beamptes het glo steekwonde in die kop opgedoen.